UZZIŅA

Rīgā

16.01.2018. Nr.30.1-8.6/15391

Uz 02.01.2018. Nr.51787164

SIA “M”

Paziņošanai EDS

Par uzziņas sniegšanu

Valsts ieņēmumu dienests (turpmāk – VID) ir izskatījis SIA “M”, reģ. Nr… (turpmāk – Iesniedzējs), 2018.gada 2.janvāra iesniegumu (turpmāk – iesniegums) par uzziņas sniegšanu un sniedz šādu uzziņu.

Iesniedzējs vēlas saņemt uzziņu no VID sekojošā jautājumā.

Iesniedzējs ražo mēbeļu kājas no metāla un jautā, vai tās atbilst Ministru kabineta 2013.gada 3.janvāra noteikumu Nr.17 “Pievienotās vērtības nodokļa likuma normu piemērošanas kārtība un atsevišķas prasības Pievienotās vērtības nodokļa maksāšanai un administrēšanai” 7.pielikumā minētajam kombinētās nomenklatūras kodam 7326 90 98 “citur neminēti un neiekļauti dzelzs vai tērauda izstrādājumi” un to piegādēm ir piemērojams īpašais nodokļa piemērošanas režīms?

VID, izvērtējot Iesniedzēja iesniegumā sniegto faktu aprakstu un no minētajiem faktiem izrietošus konkrētus jautājumus, atbildes uz kuriem ir atkarīgas no to juridiska vērtējuma, informē.

Ar 2018.gada 1.janvāri stājās spēkā grozījumi Pievienotās vērtības nodokļa likumā, proti, likums papildināts ar 143.4pantu “īpašs nodokļa piemērošanas režīms metālizstrādājumu piegādei un ar to saistītiem pakalpojumiem”.

Pievienotās vērtības nodokļa likuma 143.4panta pirmajā daļā noteikts, ka nodokli par Ministru kabineta noteikto metālizstrādājumu piegādi, kas veikta iekšzemē, valsts budžetā maksā metālizstrādājumu saņēmējs, ja metālizstrādājumu piegādātājs un metālizstrādājumu saņēmējs ir reģistrēti nodokļa maksātāji.

Pievienotās vērtības nodokļa likuma 143.4panta astotās daļas 1.punktā noteikts, ka Ministru kabinets nosaka to preču piegādes, kuras uzskata par  metālizstrādājumiem atbilstoši Kombinētās nomenklatūras (turpmāk – KN) kodiem, kas noteikti Padomes 1987.gada 23.jūlija regulas (EEK) Nr. [2658/87](http://eur-lex.europa.eu/eli/reg/1987/2658/oj/?locale=LV) par tarifu un statistikas nomenklatūru un kopējo muitas tarifu I pielikumā un tās grozījumos.

Preču tarifa klasifikācija Eiropas Savienībā tiek veikta saskaņā ar vienotu KN, kas 2017.gadā ir noteikta ar Komisijas 2016.gada 6.oktobra Īstenošanas regulu (ES) 2016/1821, ar ko groza I pielikumu Padomes Regulai (EEK) Nr.2658/87 par tarifu un statistikas nomenklatūru un kopējo muitas tarifu, un kas, savukārt, 2018.gadā ir noteikta ar Komisijas 2017.gada 12.oktobra Īstenošanas regulu (ES) 2017/1925, ar ko groza I pielikumu Padomes Regulai (EEK) Nr.2658/87 par tarifu un statistikas nomenklatūru un kopējo muitas tarifu.

KN ir veidota uz Harmonizētās preču aprakstīšanas un kodēšanas sistēmas (turpmāk – HS) nomenklatūras bāzes un tās vienotai piemērošanai ir noteikti seši vispārīgi interpretācijas noteikumi. Klasificējot preces, tiek ņemti vērā Pasaules muitas organizācijas izdotie HS skaidrojumi, KN skaidrojumi, Eiropas Komisijas pieņemtās regulas par atsevišķu preču klasifikāciju, Eiropas Savienības Tiesas spriedumi, kā arī attiecīgo preču objektīvās pazīmes un īpašības, tādas kā preču apraksts, uzbūve, fizikāli – ķīmiskās īpašības un citi rādītāji, kā arī paredzētais pielietojums.

 Saistībā ar īpašo pievienotās vērtības nodokļa (turpmāk – PVN) piemērošanas režīmu metālizstrādājumu piegādei norādām, ka Ministru kabineta 2013.gada 3.janvāra noteikumu Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai” (turpmāk – MK 2013.gada 3.janvāra noteikumi Nr.17) 58.1punktā, kas stājās spēkā 2018.gada 1.janvārī, ir noteikts, ka Pievienotās vērtības nodokļa likuma 143.4pantā minēto īpašo nodokļa piemērošanas režīmu piemēro šo noteikumu 7.pielikumā minēto metālizstrādājumu piegādēm.

Savukārt minētajā 7.pielikumā “Metālizstrādājumi, kuru piegādēm piemēro īpašo pievienotās vērtības nodokļa piemērošanas režīmu”, ir izmantota Padomes 1987.gada 23.jūlija regulas (EEK) Nr. [2658/87](http://eur-lex.europa.eu/eli/reg/1987/2658/oj/?locale=LV) par tarifu un statistikas nomenklatūru un kopējo muitas tarifu I pielikumā un tās grozījumos ietvertā KN.

Saskaņā ar iesniegumā minēto, KN kodu 7326 90 98 piemēro “citur neminētiem un neiekļautiem dzelzs vai tērauda izstrādājumiem” ar sekojošiem apakškodiem:

7326 90 98 10 – ieliktņi, uzmalas un pārējās ierīces nostiprināšanai, savienošanai vai izkārtošanai ar atstarpēm, izmantošanai atsevišķu veidu lidaparātos;

7326 90 98 20 – kravas kraušanas un nospriegošanas ierīces, izmantošanai atsevišķu veidu lidaparātos;

7326 90 98 30 – lodes, ko izmanto kravas iekraušanas sistēmās atsevišķu veidu lidmašīnās;

7326 90 98 40 – dzelzs un tērauda – ar vai bez detaļām no citiem materiāliem, - ar vai bez detaļām no citiem metāliem, - ar vai bez apstrādātas virsmas, - apdrukāti vai neapdrukāti, izmantošanai tālvadības pulšu ražošanā;

7326 90 98 90 – pārējie.

Tātad KN kodā 7326 90 98 mēbeļu kājas no metāla nav minētas un līdz ar Iesniedzēja ražotām mēbeļu kājām no metāla nav piemērojams KN kods 7326 90 98.

Ievērojot minēto Iesniedzējam, veicot mēbeļu kāju no metāla piegādi, ir jāizvērtē piegādāto preču atbilstību 1987.gada 23.jūlija Regulas (EEK) Nr.2658/87 par tarifu un statistikas nomenklatūru un kopējo muitas tarifu I pielikumā un tās grozījumos ietvertajai KN saistībā ar Ministru kabineta 2013.gada 3.janvāra noteikumu Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai” 7.pielikumā minēto, nepiemērojot kodu 7326 90 98.

Gadījumā, ja Iesniedzēja iesniegumā minētās preces – mēbeļu kājas no metāla, atbilst kādam citam no Padomes 1987.gada 23.jūlija Regulas (EEK) Nr.2658/87 par tarifu un statistikas nomenklatūru un kopējo muitas tarifu I pielikumā norādītajiem kodiem vai apakškodiem, kas ir minēti MK 2013.gada 3.janvāra noteikumi Nr.17 7.pielikumā, tad ar 2018.gada 1.janvāri šādu detaļu piegādei ir piemērojams Pievienotās vērtības nodokļa likuma 143.4pantā minētais īpašais PVN piemērošanas režīms.

Sniedzot uzziņu, tika izmantotas šādas tiesību normas: Pievienotās vērtības nodokļa likuma 143.4panta pirmā un astotās daļas 1.punkts, Ministru kabineta 2013.gada 3.janvāra noteikumu Nr.17 “Pievienotās vērtības nodokļa likuma normu piemērošanas kārtība un atsevišķas prasības pievienotās vērtības nodokļa maksāšanai un administrēšanai” 58.1punkts.

Atbilstoši Administratīvā procesa likuma 101.panta ceturtajai daļai uzziņu var apstrīdēt augstākā iestādē. Ja augstākas iestādes nav vai tā ir Ministru kabinets, tad uzziņa nav apstrīdama. Tā nav pārsūdzama tiesā. Saskaņā ar Administratīvā procesa likuma 1.panta otro daļu augstāka iestāde ir tiesību subjekts, tā struktūrvienība vai amatpersona, kas hierarhiskā kārtībā var dot rīkojumu iestādei vai atcelt tās lēmumu. Ņemot vērā to, ka Valsts ieņēmumu dienestam attiecībā uz uzziņu apstrīdēšanu nav augstākas iestādes, šī uzziņa nav apstrīdama un pārsūdzama.

Ģenerāldirektore I.Cīrule

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU